Γνωμοδότηση της Επιτροπής των Περιφερειών σχετικά με την "Πρόταση οδηγίας του Ευρωπαϊκού Κοινοβουλίου και του Συμβουλίου για την καθολική υπηρεσία και τα δικαιώματα των χρηστών όσον αφορά δίκτυα και υπηρεσίες ηλεκτρονικών επικοινωνιών"

(2001/C 144/18)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την "Πρόταση οδηγίας του Ευρωπαϊκού Κοινοβουλίου και του Συμβουλίου για την καθολική υπηρεσία και τα δικαιώματα των χρηστών όσον αφορά δίκτυα και υπηρεσίες ηλεκτρονικών επικοινωνιών" που υπέβαλε η Επιτροπή (COM(2000) 392 τελικό - 2000/0183 COD)·

έχοντας υπόψη την "Πρόταση Οδηγίας του Ευρωπαϊκού Κοινοβουλίου και του Συμβουλίου σχετικά με τον κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών" που υπέβαλε η Επιτροπή [COM(2000) 393 τελικό - 2000/0184 (COD)]·

έχοντας υπόψη την "Πρόταση Οδηγίας του Ευρωπαϊκού Κοινοβουλίου και του Συμβουλίου σχετικά με την πρόσβαση σε δίκτυα ηλεκτρονικών επικοινωνιών και συναφείς ευκολίες, καθώς και με τη διασύνδεσή τους" που υπέβαλε η Επιτροπή [COM(2000) 384 τελικό - 2000/0186 (COD)]·

έχοντας υπόψη την "Πρόταση Οδηγίας του Ευρωπαϊκού Κοινοβουλίου και του Συμβουλίου σχετικά με την επεξεργασία δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών" που υπέβαλε η Επιτροπή [COM(2000) 385 τελικό - 2000/0189 (COD)]·

έχοντας υπόψη την "Πρόταση οδηγίας του Ευρωπαϊκού Κοινοβουλίου και του Συμβουλίου για την αδειοδότηση δικτύων και υπηρεσιών ηλεκτρονικών επικοινωνιών" που υπέβαλε η Επιτροπή [COM(2000) 386 τελικό 2000/0188 (COD)]·

έχοντας υπόψη την "Πρόταση Κανονισμού του Ευρωπαϊκού Κοινοβουλίου και του Συμβουλίου σχετικά με την αδεσμοποίητη πρόσβαση στον τοπικό βρόχο" που υπέβαλε η Επιτροπή [COM(2000) 394 τελικό - 2000/0185 (COD)]·

έχοντας υπόψη την "Πρόταση απόφασης του Ευρωπαϊκού Κοινοβουλίου και του Συμβουλίου σχετικά με κανονιστικό πλαίσιο για την πολιτική ραδιοφάσματος στην Ευρωπαϊκή Κοινότητα" που υπέβαλε η Επιτροπή [COM(2000) 407 τελικό - 2000/0187 (COD)]·

έχοντας υπόψη την απόφαση της Επιτροπής, της 20ής Μαρτίου 2000 να ζητήσει τη γνωμοδότηση της ΕΤΠ για το θέμα αυτό σύμφωνα με το άρθρο 265 1η παράγραφος της Συνθήκης·

έχοντας υπόψη την απόφαση του Προεδρείου της, της 13ης Ιουνίου 2000 να αναθέσει στην επιτροπή 3 "διευρωπαϊκά δίκτυα, μεταφορές, κοινωνία των πληροφοριών", την επεξεργασία της σχετικής γνωμοδότησης·

έχοντας υπόψη τη γνωμοδότηση της Επιτροπής των Περιφερειών της 17ης Νοεμβρίου 1999 σχετικά με την "Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών με θέμα" τη "Σύγκλιση στους κλάδους των τηλεπικοινωνιών, των μέσων επικοινωνίας και των τεχνολογιών των πληροφοριών, καθώς και οι συνέπειες για τις κανονιστικές ρυθμίσεις: αποτελέσματα της διαβούλευσης γύρω από την πράσινη βίβλο (COM (97) 623 τελικό)" - CdR 149/98 fin(1) [COM (1999) 108 τελικό - CdR 191/99 fin(2)]·

έχοντας υπόψη τη γνωμοδότηση της Επιτροπής των Περιφερειών της 13ης Απριλίου 2000 σχετικά με την "Ανακοίνωση της Επιτροπής στο Ευρωπαϊκό Κοινοβούλιο, στο Συμβούλιο στην Οικονομική και Κοινωνική Επιτροπή και στην Επιτροπή των Περιφερειών για την Πέμπτη έκθεση για την εφαρμογή του πλέγματος κανονιστικών ρυθμίσεων στις τηλεπικοινωνίες" και την "Ανακοίνωση της Επιτροπής στο Συμβούλιο στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών - Προς ένα νέο πλαίσιο για την υποδομή των Ηλεκτρονικών επικοινωνιών και τις σχετιζόμενες υπηρεσίες -Ανασκόπηση των Επικοινωνιών για το 1999" [COM(99) 537τελικό και COM(99) 539 τελικό - CdR 529/99 fin(3)]·

έχοντας υπόψη το σχέδιο γνωμοδότησης που υιοθέτησε η επιτροπή 3 στις 8 Νοεμβρίου 2000 (CdR 274/2000 rev. 1 Εισηγητής: ο κ. Koivisto, Δήμαρχος του Pirkkala, FIN/PES)·

κατά την 36η σύνοδο ολομέλειάς της της 13ης και 14ης Δεκεμβρίου 2000 (συνεδρίαση της 14ης Δεκεμβρίου) υιοθέτησε ομόφωνα την ακόλουθη γνωμοδότηση.

Oι απόψεις και οι συστάσεις της Επιτροπής των Περιφερειών

1. Η Επιτροπή των Περιφερειών συμφωνεί με τους στόχους που προτείνει η Επιτροπή για την αναθεώρηση του ρυθμιστικού πλαισίου στον τομέα των τηλεπικοινωνιών και θεωρεί ιδιαίτερα θετική την υιοθέτηση διατάξεων σχετικά με την καθολική υπηρεσία, σαφέστερων από προηγουμένως, καθώς και μέτρων για την προστασία των συμφερόντων των χρηστών και των καταναλωτών.

2. Η ΕΤΠ συμφωνεί επίσης με το στόχο της οδηγίας για τη διασφάλιση, με τα μέτρα αυτά, της πρόσβασης όλων των πολιτών στις υπηρεσίες της κοινωνίας των πληροφοριών σε προσιτές τιμές.

3. Κατά την άποψη της ΕΤΠ οι αποκλίσεις που παρατηρούνται στην παροχή και στην τιμολόγηση των υπηρεσιών της κοινωνίας των πληροφοριών αποτελούν πριν απ' όλα πρόβλημα περιφερειακής πολιτικής, για την επίλυση του οποίου απαιτείται ο συντονισμός όχι μόνο των μέσων της πολιτικής για τις τηλεπικοινωνίες αλλά και των μέσων της κοινοτικής περιφερειακής πολιτικής.

4. Η ΕΤΠ επιθυμεί να επιστήσει την προσοχή της Επιτροπής στο γεγονός ότι οι αποκλίσεις στην παροχή και στην τιμολόγηση των υπηρεσιών της κοινωνίας των πληροφοριών δεν είναι μόνο θέμα συνόρων των περιφερειών, αλλά ενδέχεται να προκύψουν τοπικά προβλήματα ακόμη και σε πυκνοκατοικημένες πόλεις.

5. Η ΕΤΠ συμφωνεί επίσης και με την άποψη της Επιτροπής ότι για να υπάρχει μια γενικά σωστή εικόνα, απαιτείται να πραγματοποιηθεί ανάλυση της παροχής και της ποιότητας των υπηρεσιών σε μικρότερο γεωγραφικό επίπεδο απ' ό,τι στο παρελθόν.

6. Η ΕΤΠ θεωρεί το επίπεδο των υποχρεώσεων της καθολικής υπηρεσίας που προτείνεται στην οδηγία ιδιαίτερα χαμηλό σε σχέση με τις ανάγκες των χρηστών και ούτε ανταποκρίνεται στους γενικούς στόχους του νέου ρυθμιστικού πλαισίου για την εξασφάλιση ταχύτερης σύνδεσης με το Διαδίκτυο. Στα κράτη μέλη πρέπει να παραχωρηθεί το δικαίωμα να θεσπίζουν σε εθνικό επίπεδο αυστηρότερες απαιτήσεις για την καθολική υπηρεσία.

7. Η ΕΤΠ θεωρεί ότι για την επίτευξη του κοινού στόχου του ρυθμιστικού πλαισίου που αφορά την προώθηση του ανταγωνισμού θα πρέπει να ληφθεί υπόψη και ο καθορισμός της καθολικής υπηρεσίας και κατά συνέπεια στόχος πρέπει να είναι η διάθεση σε όλους ανταγωνιστικών υπηρεσιών της κοινωνίας των πληροφοριών.

7α. Η ΕΤΠ συμφωνεί με την Επιτροπή ότι είναι σημαντικό να διασφαλισθεί η πρόσβαση του κοινού σε "διαφανείς" πληροφορίες σχετικές με τις ισχύουσες τιμές, τα τιμολόγια και τους συνήθεις γενικούς και ειδικούς όρους. Προκειμένου οι καταναλωτές να είναι ενημερωμένοι πριν επιλέξουν πρέπει να δοθεί προσοχή ώστε οι εν λόγω πληροφορίες να είναι σαφώς συγκρίσιμες. Αυτό θα μπορούσε να επιτευχθεί εάν, π.χ., δοθεί η τιμή κλήσης ανά δευτερόλεπτο.

8. Η ΕΤΠ επιθυμεί ωστόσο να επισημάνει στην Επιτροπή ότι η μέθοδος της επιλογής επιμερισμού του καθαρού κόστους μεταξύ των επιχειρήσεων μπορεί να είναι άδικη για επιχειρήσεις εκτός του συστήματος.

9. Η ΕΤΠ θεωρεί σημαντικό να υλοποιηθούν το συντομότερο δυνατό οι προτάσεις για τα δικαιώματα των χρηστών σχετικά με τη χρήση του ευρωπαϊκού αριθμού κλήσης έκτακτης ανάγκης και των ευρωπαϊκών τηλεφωνικών κωδικών πρόσβασης.

10. Η ΕΤΠ συμφωνεί επίσης με την πρόταση της Επιτροπής για το δικαίωμα των χρηστών να διαθέτουν φορητό αριθμό και να επιλέγουν τον φορέα. Ωστόσο η ΕΤΠ ζητά από την Επιτροπή να διασφαλίσει ότι, πριν από τη θέση σε ισχύ της πρότασης, πρέπει να συμφωνηθούν οι μέθοδοι βάσει των οποίων ο καταναλωτής θα είναι βέβαιος εκ των προτέρων για την τιμή του τηλεφωνήματος.

Βρυξέλλες, 14 Δεκεμβρίου 2000.

Ο Πρόεδρος

της Επιτροπής των Περιφερειών

Jos Chabert

(1) ΕΕ C 373 της 2.12.1998, σ. 26.

(2) ΕΕ C 57 της 29.2.2000, σ. 5.

(3) ΕΕ C 226 της 8.8.2000, σ. 56.